Դևիդ Քեթչինգս Դիքսոն

Դևիդ Քեթչինգս Դիքսոն (, ), ամերիկացի քաղաքական գործիչ, Տեխասի 4-րդ փոխնահանգապետ (1853-1855)։

Կենսագրություն 
Դևիդ Քեթչինգս Դիքսոնը ծնվել է 1818 թվականի փետրվարի 25-ին Փայկ շրջանում, Միսսիսիպի նահանգ։ Երբ Դևիդը 12 տարեկան էր, նրա ընտանիքը տեղափոխվել էր Ջորջթաուն, որտեղ էլ Դիքսոնն ամուսնացել է Սոֆրինիա Մեջիի (Sophronia L. Magee) հետ։ 1941 թվականին ավարտել է Լեքսինգթոնի բժշկական քոլեջը։ Դրանից հետո կնոջ հետ նա տեղափոխվել է Անդերսոն, որը գտնվում է Տեխաս նահանգի Մոնտգոմերի շրջանում։

Դևիդ Դիքսոնը քաղաքական կարիերան սկսել է 1845 թվականի հունիսի 4-ին, երբ ընտրվել է Տեխաս նահանգի Մոնտգոմերի շրջանի հաշտարար դատավոր։

Դիքսոնն ընտրվել է Տեխասի ներկայացուցիչների պալատի 1-ին (1846-1847), 3-րդ (1849-1851), 4-րդ (1851-1853), 6-րդ (1856-1857) և 8-րդ (1859-1861) համագումարների անդամ։ 1851-1853 թվականներին եղել է Տեխասի ներկայացուցիչների պալատի խոսնակ։

1853 թվականին հաղթել է ընտրություններում և դարձել Տեխասի 4-րդ փոխնահանգապետ։  Տեխասի նահանգապետ Էլայշա Փիզի հետ միասին այդ պաշտոնը զբաղեցրել է 1853 թվականի դեկտեմբերի 21-ից։ 1855 թվականին Դիքսոնը դեմոկրատական կուսակցությունից մասնակցել է Տեխասի նահանգապետի ընտրություններին։ Այդ ընտրություններում նրան աջակցում էր «անգետների կուսակցությունը»։ Չնայած դրան, Դիքսոնը պարտվել է գործող հանրապետական նահանգապետ Էլայշա Փիզին։

ԱՄՆ-ի քաղաքացիական պատերազմի ժամանակ Դիքսոնը ծառայում էր որպես կապիտան ազգային աշխարհազորում։ 1863-ից 1865 թվականներին, Տեխասի օրենսդրական ժողովի 9-րդ և 10-րդ համագումարների ընթացքում, Դիքսոնը եղել է Տեխաս նահանգի սենատոր։ 1866 թվականի սեպտեմբերի 1-ին նշանակվել է Հանթսվիլի բանտի ֆինանսական գործակալ, և նրա գործունեությունն այդ պաշտոնում բարձր է գնահատվել Տեխասի նահանգապետ Ջեյմս Թրոքմորթոնի կողմից։

1867 թվականին Դևիդ Դիքսոնը հեռացել է ծառայությունից և շարունակել է իր բժշկական գործունեությունը Գրիմս շրջանում։

Դևիդ Քեթչինգս Դիքսոնը մահացել է 1880 թվականի հունիսի 5-ին՝ 62 տարեկան հասակում և հուղարկավորել է Անդերսոն քաղաքի ընտանեկան գերեզմանատանը։

Ծանոթագրություններ 

ԱՄՆ-ի դեմոկրատական կուսակցության անդամներ